LV Eiropas Savienības Oficiālais Vēstnesis C 109/12

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 109/08

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

“RASCHERA”

EK Nr.: IT-PDO-0217-0023-31.05.2011

ACVN ( X ) AĢIN ( )

1. Produkta specifikācijas nodaļa, kurā izdarīti grozījumi

—  Produkta nosaukums — ☒ Produkta apraksts — ☒ Ģeogrāfiskais apgabals —  Izcelsmes apliecinājums — ☒ Ražošanas metode —  Saikne — ☒ Marķēšana —  Valsts prasības —  Citur (precizēt)

2. Grozījuma(-u) veids

—  Grozījumi vienotajā dokumentā vai kopsavilkuma lapā — ☒ Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i)

3.1. Apraksts

Lai labāk informētu patērētājus, ir svītrots termins “pustrekns” (semigrasso), jo spēkā esošajā specifikācijā daļēja nokrejošana tika uzskatīta par neobligātu, un tas varēja maldināt patērētāju attiecībā uz produkta faktiskajām īpašībām.

Spēkā esošajā specifikācijā norādītā siera gabala masa bija no 7 līdz 9 kg “Raschera” rituļiem un no 8 līdz 10 kg “Raschera” kvadrātveida stieņiem.

Specifikācijā bija norādīti šādi izmēri.

— “Raschera” ritulis: diametrs – no 35 līdz 40 cm, cilindra sānu augstums atkarībā no ražošanas tehnoloģijas – no 7 līdz 9 cm (sāni viegli izliekti),

— “Raschera” kvadrātveida stienis: šķautnes garums – 40 cm, sānu skaldņu augstums dažāds – no 12 līdz 15 cm.

Samazināts minimālais svars – “Raschera” rituļiem tas turpmāk ir 5 kg, bet “Raschera” kvadrātveida stieņiem – 6 kg. Rezultātā samazinās arī “Raschera” rituļu diametrs un sānu augstums – attiecīgi no 30 līdz 40 cm un no 6 līdz 9 cm, kā arī “Raschera” kvadrātveida stieņu šķautnes garums un sānu skaldņu augstums – attiecīgi no 28 līdz 40 cm un no 7 līdz 15 cm.

Grozījums vajadzīgs tāpēc, ka to lūdz patērētāji (ņemot vērā ģimenes locekļu skaita samazināšanos) un tirgotāji, kas vēlas pirkt galvenokārt siera gabalus ar mazāku svaru, ja vien svara samazināšana neietekmē gatavā produkta īpašības.

Turklāt būtu jāprecizē, ka norādītie izmēri un svars ir attiecīgie minimālie lielumi nogatavināšanās sākumposmā, taču pēc ilgstošas nogatavināšanās šie lielumi būtiski samazinās.

Attiecībā uz siera mizu ir atzīts par lietderīgu skaidri norādīt, ka tā nav ēdama, un, lai patērētājiem sniegtu precīzas norādes un labāk aprakstītu produkta ārējo izskatu, ir paskaidrots, ka iesarkanie plankumi, kas var parādīties uz siera gabala sāniem, rodas ne vienmēr.

3.2. Ražošanas metode

Tā kā specifikācijā nebija norādīta tā dzīvnieku barības daļa, ko iegūst noteiktajā ģeogrāfiskajā apgabalā, tad, lai uzsvērtu saikni ar teritoriju, ir precizēts, ka dzīvnieku barība jāiegūst galvenokārt ražošanas apgabalā un ka lopbarībai jābūt dienas barības devas galvenajai sastāvdaļai.

Turklāt, ņemot vērā, ka jāsaglabā saikne ar noteikto teritoriju, tostarp tādos periodos, kad dzīvnieku barošana ar svaigu noteiktajā apgabalā iegūto lopbarību ir apgrūtināta, un ka mūsdienās var izmantot jaunās tehnoloģijas, kas ļauj iekonservēt lopbarību uz ilgu laiku, ir atzīts par lietderīgu noteikt arī iekonservētas lopbarības izmantošanas iespēju.

Visbeidzot, ir precizēts (joprojām, lai saglabātu saikni ar ražošanas teritoriju), ka nav atļauts audzēt dzīvniekus mākslīgos apstākļos, nelaižot ārā.

Tā kā pašreizējā specifikācijā nav norādes par to, vai pienam jābūt svaigam vai termiski apstrādātam, ir atzīts par lietderīgu turpmāk precizēt (arī tādēļ, lai nodrošinātu pietiekamu kontroli), ka izmantojamais piens ir svaigs vai termiski apstrādāts. Faktiski “Raschera” siers vienmēr ticis pagatavots no svaiga vai termiski apstrādāta piena.

Piena mikrobioloģisko īpašību vispārēja uzlabošanās, kas konstatēta pēdējos gados, izraisīja esošo baktēriju skaita būtisku samazināšanos, un tas savukārt atsevišķos gadījumos rada problēmas recināšanas un nogatavināšanas posmā. Lai risinātu šo jautājumu, specifikācijā ir paredzēta iespēja izmantot pienskābes baktēriju kultūras un/vai dabīgo ieraugu kultūras.

Turklāt maksimālā recināšanas temperatūra no 30 °C paaugstināta līdz 36 °C.

Pienskābes baktēriju kultūru un/vai dabīgo ieraugu kultūru izmantošana veicina iedobumiņu veidošanos siera masā, kas vēlāk rada sieram raksturīgo acojumu.

Pēc vairāku gadu laikā veiktajām konkrēto darbību pārbaudēm tika ievērots, ka atsevišķos gadījumos recināšanas temperatūra bija jāpaaugstina, jo tas veicināja pienā esošo baktēriju attīstību un palīdzēja panākt normālai recināšanai un nogatavināšanai nepieciešamo paskābināšanos.

Turklāt ir atzīts par lietderīgu precizēt, ka pārstrādes posms pirms sālīšanas nepārsniedz septiņas dienas.

Tradicionāli sieru sāla ar sauso paņēmienu, un parasti to dara divas reizes, tomēr ir ievērots, ka sālīšana peldē, ko veic pirms sausās sālīšanas, veicina viendabīgu mizas veidošanos, līdz ar to tās izskats kļūst pievilcīgāks un tā vairāk patīk patērētājiem un tirgotājiem.

3.3. Ģeogrāfiskais apgabals

Lai labāk informētu patērētājus, saglabātu ciešu saikni ar šo nelielo apgabalu un pārbaužu nolūkā izskaidrotu šo specifikācijas punktu, ir atzīts par lietderīgu norādīt, ka sieram, ko ražo kalnos 900 metru augstumā virs jūras līmeņa, noteikti vajadzētu (lai to marķējumā varētu pievienot norādi “di Alpeggio” (“izgatavots alpīnajās pļavās”)) būt nogatavinātam specifikācijā norādīto pašvaldību teritorijā.

3.4. Marķēšana

Lai garantētu produkta autentiskumu un vienkāršotu tirgū laistā “Raschera” siera atpazīstamību, ir atzīts par lietderīgu noteikt, ka tirdzniecībā piedāvātajiem siera gabaliem jābūt ar atbilstības marķējumu, proti, ar papīra etiķeti un iededzinātu marķējumu uz vienas no divām plakanajām pusēm.

3.5. Citur

Ir iekļauti papildu precizējumi attiecībā uz mazumtirdzniecības kārtību un darbībām siera sagriešanai gabalos un sākotnējai iesaiņošanai, ko var veikt arī ārpus noteiktā ražošanas apgabala.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

“RASCHERA”

EK Nr.: IT-PDO-0217-0023-31.05.2011

ACVN ( X ) AĢIN ( )

1. Nosaukums

“Raschera”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Produkta apraksts, uz kuru attiecas nosaukums (1)

Apraksts: “Raschera” ir trekns siers ar presētu siera masu, ko ražo no govs piena, kuram nelielos daudzumos var pievienot aitas un/vai kazas pienu.

Gatavajam produktam jābūt ar šādām īpašībām.

— Forma: cilindriska vai kvadrātveida forma ar plakanām pusēm.

— Izmēri: — “Raschera” ritulis – diametrs ir no 30 līdz 40 cm, cilindra sāni ir viegli izliekti un to augstums ir no 6 līdz 9 cm; — “Raschera” kvadrātveida stienis – šķautnes garums ir no 28 līdz 40 cm, sānu augstums dažāds – no 7 līdz 15 cm.

— Masa: — “Raschera” ritulis: 5–9 kg; — “Raschera” kvadrātveida stienis: 6–10 kg.

— Miza: plāna, pelēkā un/vai iesarkanā krāsā, dažreiz ar iedzeltenu tonējumu; elastīga, gluda un viendabīga; atsevišķos gadījumos uz siera gabala sāniem rodas iesarkani plankumi, kas nogatavināšanās gaitā paliek izteiktāki; miza nav ēdama.

— Siera masas struktūra: samērā blīva un elastīga ar izkliedētu un neregulāru acojumu.

— Siera masas krāsa: baltā vai ziloņkaula krāsā.

— Garša: smalka, maiga, ar tipisku aromātu, viegli pikanta un raksturīga.

— Tauku saturs sausnā: vismaz 32 %.

Norādītie izmēri un svars ir attiecīgie minimālie lielumi nogatavināšanas sākumposmā.

Sieru drīkst tirgot gan veselos rituļos vai stieņos, gan sagrieztu mazākos gabalos, gan arī gabalos, kas iesaiņoti sākotnējā iesaiņojumā. Sagriešanu gabalos un sākotnējo iesaiņošanu drīkst veikt arī ārpus noteiktā ražošanas apgabala.

3.3. Izejvielas (tikai pārstrādātiem produktiem)

Govs piens, kuram vajadzības gadījumā nelielos daudzumos pievieno aitas un/vai kazas pienu, sāls, atšķaidīts himozīns.

Pienu slauc no govīm, kas audzētas noteiktajā ģeogrāfiskajā apgabalā.

Nav atļauts audzēt dzīvniekus mākslīgos apstākļos, nelaižot ārā.

3.4. Dzīvnieku barība (tikai dzīvnieku izcelsmes produktiem)

Liellopu un attiecīgā gadījumā aitu un/vai kazu barību veido noteiktajā ģeogrāfiskajā apgabalā iegūtā zaļā vai konservēta lopbarība, kā arī žāvēta rupjā lopbarība, kas ievākta pļavās, ganībās vai pļavu ganībās, un dažādu veidu zālaugu pļavu siens.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Lopkopības saimniecības, kurās audzē slaucamās govis, kas dod pienu pārstrādei „Raschera” sierā, atrodas noteiktajā ģeogrāfiskajā apgabalā.

Piens jāiegūst un jāpārstrādā noteiktajā ģeogrāfiskajā apgabalā.

Divu vai vairāku vienas dienas slaukumu pienam jāveic termiskās apstrādes, ievērojot higiēnas prasības; pienā var iejaukt pienskābes baktēriju kultūras un/vai dabīgo ieraugu kultūras; himozīnu pievieno pirms recināšanas no 27 °C līdz 36 °C temperatūrā.

Sieru ražo, pārstrādes posmā izmantojot īpašu tehnoloģiju; šis pārstrādes posms ilgst ne vairāk kā septiņas dienas; pirms sieru liek cilindriskos vai kvadrātveida veidņos (atkarībā no gadījuma), ir jāveic pareiza presēšana.

Iegūto produktu sāla ar sauso paņēmienu (parasti divas reizes), pirms tam drīkst veikt sālīšanu peldē; siera nogatavina ilgst vismaz vienu mēnesi.

3.6. Īpaši noteikumi griešanai, rīvēšanai, iepakošanai, u. c.

—

3.7. Īpaši noteikumi marķēšanai

Tirdzniecībā piedāvātajiem siera gabaliem jābūt ar atbilstības marķējumu, kurā ietilpst papīra etiķete (tās diametrs ritulim vai tās garums kvadrātveida stienim ir 25 cm; etiķetes fons ir zaļā krāsā attiecībā uz parasto produkciju un dzeltenā krāsā attiecībā uz “alpīno” produkciju) un iededzināts marķējums vienā no plakanajām pusēm. Tikai pēc šīs marķēšanas un etiķetes uzlikšanas produktu var laist tirgū ar aizsargāto cilmes vietas nosaukumu “Raschera”.

Papīra etiķeti var uzlīmēt, izmantojot pārtikas līmi.

Ar ACVN “Raschera” apzīmētā siera logotips ir stilizēts “R” burts, savukārt “Raschera d’Alpeggio” siera logotipa stilizētajā “R” burtā vēl ir integrēts “a” burts.

Šie logotipi ir iespiesti misiņa plāksnītēs, kuras kalpo par spiedogiem; logotipi ir veidoti no marķējuma zīmes un sierotavas un nogatavinātāja identifikācijas numura (trīs cipari ir ierakstīti zem “R” burta). Tas pats logotips ir attēlots uz papīra etiķetes (bez identifikācijas numura), savukārt gadījumos, kad produkts sagriezts gabalos, šis logotips jāiekļauj apstiprinājuma norādē.

4. Precīza ģeogrāfiskā apgabala definīcija

Ražošanas un nogatavināšanas apgabals ietver visu Kuneo (Cuneo) provinces teritoriju.

Ar norādi “di Alpeggio” (“izgatavots alpīnajās pļavās”) drīkst marķēt “Raschera” siera rituļus vai kvadrātveida stieņus, kas izgatavoti un nogatavināti 900 m augstumā virs jūras līmeņa turpmāk minēto pašvaldību teritorijās:

— Frabosa Soprana, Frabosa Sottana, Garessio (tikai daļa, kas ietilpst Valcasotto teritorijā), Magliano Alpi (daļa, kas robežojas ar Ormea pašvaldības teritoriju), Montaldo Mondovì, Ormea, Pamparato, Roburent, Roccaforte Mondovì,

un kas ražoti no piena, kura izcelsme ir minēto pašvaldību teritorijā.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ņemot vērā Piejūras Alpu ganību ģeogrāfisko izvietojumu starp Ligūrijas jūru un Padujas līdzenumu, tās saņem ievērojamu nokrišņu daudzumu. Šā iemesla dēļ, kā arī tādēļ, ka jūras tuvums rada maigāku gaisa temperatūru, šajā apgabalā ir plaša un daudzveidīga augu valsts, kuras botāniskā dažādība dara šīs ganības par ļoti vērtīgām – tajās aug daudz dažādu sugu zālaugi (vairāk nekā simts endēmisku sugu). Šo zālaugu daudzveidība un dažādība ir tik ievērojama, ka pienam, ko dod šajā teritorijā ganītie mājlopi, ir tipiska garša un aromāts, kas ir raksturīgs tieši šim apgabalam. Jūras tuvums, kas ietekmē kalnāja apkaimes pauguraini un blakus esošo Kuneo līdzenumu, apvienojumā ar aluviālās augsnes īpašībām rada irdenu un dabīgi ļoti auglīgu augsni, no kuras var iegūt īpaši kvalitatīvu un barības vielām bagātu zāli un sienu. Turklāt, pateicoties Vidusjūras reģionam raksturīgajam optimālajam saulesgaismas daudzumam, kas piemīt šim apgabalam, un kontinentālam klimatam raksturīgajām temperatūras svārstībām, kuras apvalda jau minētā jūras ietekme, lopkopībā izmantotā skābbarība un graudaugi piešķir produktam augstu uzturvērtību un palīdz iegūt augstas kvalitātes pienu, ko izmanto siera ražošanā. Kuneo province ir vienmēr izcēlusies ar jau minētajām augsnes un klimata īpašībām, izcilajām vietējo ganu (malgari) siera gatavošanas prasmēm, par kurām sacerētas leģendas, sieru, ko ražo mazas un vidēja lieluma sierotavas, kuras atrodas viscaur Kuneo līdzenumā, un to, ka cilvēki zina un pieprasa tādus tradicionālus produktus kā “Raschera” siers.

5.2. Produkta specifika

“Raschera” sieram ir raksturīga plāna un elastīga miziņa pelēkā vai pelēki iedzeltenā krāsā, kas galvenokārt “alpīno pļavu” siera gadījumā var iegūt iesarkanu tonējumu, jo uz tās attīstās dažādas pelējumu sēnes; siera masa ir samērā blīva un elastīga ar izkliedētu un neregulāru acojumu. Siera garša ir izsmalcināta, maiga, ar tipisku aromātu (“alpīno pļavu” siers – ar kalnu zālaugu aromātu buķeti), viegli pikanta un raksturīga, ja siers gatavināts ilgi. Visbeidzot, patērētāji viegli atpazīst tieši kvadrātveida stieni, kas gandrīz jau ir aizstājis rituli (kura ražošanas apjoms ir mazāk nekā 3 % no siera kopējā ražošanas apjoma).

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Siera raksturīgās īpašības ir atkarīgas no vairākiem faktoriem: augstās kvalitātes piens, kuru savāc tikai Kuneo provincē, vietēja pārstrādes tehnoloģija un siera gatavināšanās dabiskajos pagrabos vai telpās ar klimata kontroli, kurās tiek radīti tieši tādi paši mitruma un temperatūras apstākļi, kādi ir dabiskajās alās; tas arī būtiski ietekmē gatavā produkta kvalitāti.

Tieši augstās kvalitātes piens nosaka siera garšu. “Raschera” siera ražošanai izmantotā piena īpašības ir atkarīgas no to zālaugu daudzveidības (tostarp no sugām, kas sastopamas tikai šajā ģeogrāfiskajā apgabalā), ar kuriem tiek baroti mājlopi.

Pārstrādes paņēmieni ir saistīti ar apgabala cilvēkfaktoriem, proti, vietējie ražotāji piena recināšanai tradicionāli izmanto dzīvnieku izcelsmes recinātāju – atšķaidītu himozīnu, savukārt sierniekiem ir jau sen iegūtas īpašas prasmes siera masas gatavošanā un recekļa graizīšanā. Recekli sasmalcina līdz kukurūzas graudu lielumam. Šā posma pareiza norise veicina to, ka vēlāk, kad siers nogatavinās, tā masai veidojas elastīga konsistence un raksturīgs acojums.

Siera gatavināšanās norit dabiskajos pagrabos vai telpās ar klimata kontroli, kurās tiek radīti tieši tādi paši mitruma un temperatūras apstākļi, kādi ir dabiskajās alās. Šie apstākļi būtiski ietekmē pelējumu attīstību uz mizas, kā arī mizai raksturīgo nelielo biezumu un elastīgumu.

“Raschera” siera ražošanai ir vairāku gadsimtu ilga vēsture: no sākuma tas bija tipisks Mondovì reģiona ganību siera produkts, pēc tam tā ražošana tika paplašināta, un šo sieru sāka ražot arī Kuneo līdzenumā, jo sliktu laikapstākļu periodos daudzi ganāmpulki tika pārdzīti tieši uz šo teritoriju, lai tos barotu ar vietējo sienu; proti, vispirms šo sieru ražoja galvenokārt laukos, bet vēlāk tas ieguva augstas kvalitātes produkta reputāciju, kuru sāka saukt par “raschera”.

Pateicoties visiem šiem apstākļiem, “Raschera” siers ir kļuvis par produktu, ko ir iecienījuši ne tikai Padujas, bet arī visas Ziemeļitālijas iedzīvotāji, kuri vēlas iegādāties to jebkurā gadalaikā.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts (4))

Valdība ir uzsākusi valsts iebildumu procedūru, ar aizsargāto cilmes vietas nosaukumu “Raschera” apzīmētā produkta specifikācijas grozījumu pieteikumu 2010. gada 30. novembrī publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 280. numurā.

Produkta specifikācijas konsolidētā redakcija atrodama šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai tieši atverot Lauksaimniecības un mežsaimniecības ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skat. 3. atsauci.